Guvni ta’ 18-il sena mis-Somalja li gie Malta minghajr il-familja meta kellu sittax-il sena jiddeskrivi s-sistema ta’ detenzjoni f’Malta bhala wahda patetika. F’konferenza organizzata mill-Universita’ ta’ Malta, Frah Abdi Abdullahi tkellem fuq id-diffikultajiet li kellu jħabbat wiċċu magħhom sakemm ġie Malta. Meta kien għad kellu tliet snin, il-familja ta’ Farah Abdi Abdullahi telqet mis-Somalja u marret tgħix il-Kenja. Jgħid li meta kellu ħames snin skopra s-sesswalità tiegħu u għaraf li f’pajjiżu kien se jispiċċa l-ħabs jew jinqatel, u dan minħabba s-sesswalità tiegħu. Qal li l-ebda immigrant ma jqum filgħodu u jgħid se naqbad u nitlaq pajjiżi u familti u mmur ngħix f’pajjiż ieħor iżda enfasizza li dan iseħħ wara tbatija kbira li jkun għaddej minnu. Ta’ sittax-il sena għaraf li ma kien se jkollu l-ebda liberta’ f’ħajtu u beda t-triq biex jaħrab lejn pajjiż ieħor. Fil-Libja spiċċa l-ħabs ħames darbiet minħabba li nqabad hu u jipprova jaqsam il-baħar lejn l-Ewropa. Meta wasal Malta Farah inżamm f’detenzjoni għal sitt ijiem biss u jgħid li dan seħħ minħabba li kien jaf jitkellem tajjeb bl-Ingliż u għalhekk seta’ jikkomunika. Madankollu ma kellux kliem ta’ tifħir għall-politika ta’ detenzjoni. Fil-konferenza organizzata mill-Università ta’ Malta u li fiha ġiet diskussa l-kwistjoni tat-tfal immigranti li jaslu Malta, il-President ta’ Malta Marie Louise Coleiro Preca qalet li fix-xhur li għaddew, meta kienet Ministru tal-Familja u s-Solidarjetà Soċjali, iltaqgħet ma’ numru ta’ tfal immigranti li waslu Malta weħidhom u sostniet li emozzjonat ruħha meta semgħet l-istejjer tagħhom. Qalet li setgħet tara l-uġigħ u t-tbatija li għaddew minnha b’uħud minnhom saħansitra sfaw bla familja. Il-President enfasizzat li minkejja dak kollu li għaddew minnu, dawn jibqgħu tfal u għandhom jgħixu t-tfulija tagħhom. Sostniet li l-pajjiż irid ikompli jaħdem biex jindirizza d-diffikultajiet kollha li jiffaċċjaw dawn it-tfal, fosthom is-sens ta’ diżorjentazzjoni malli jaslu Malta u qalet li hu għalhekk li d-djalogu interkulturali u interreliġjuż hu kruċjali.